En YouTube-bruger filmede fra førstesalen af en bygning, hvad man kan se i klippet over artiklen, hele episoden, hvor en maltesisk bilist og en amerikansk ditto holder fanget med bilernes kølere rettet mod hinanden i byen Sliema.

Umiddelbart ligner det en smal gyde, men faktisk er der tale om en af indfaldsgaderne til Maltas vel nok mest trafikerede kryds. Det fortalte danske Rasmus Bernhard, der bor og arbejder på øen, til Ekstra Bladet i weekenden.

Alligevel, og hvad det efterfølgende skænderi på videoen, de to bilister imellem, også antyder, har ingen af dem lyst til at vige for den anden.

Faktisk bliver diskussionen så ophedet, at amerikaneren med høje råb og kraftige gestikuleringer undervejs truer den kølige, maltesiske bilist med en omgang tæsk, hvis han ikke 'får sin maltesiske røv med sig og flytter bilen omgående'.

Har 'forladt' sit job

Det har nu imidlertid vist sig, at manden var ansat på den amerikanske ambassade på Malta.

'Den amerikanske ambassade kan bekræfte, at manden i videoen var en ambassade-medarbejder, der siden har forladt sin post', lyder det ifølge avisen Times of Malta i en officiel erklæring fra ambassaden.

Om manden vitterligt har forladt sit job af egen fri vilje, eller om der er tale om en fyring, skal være usagt. Men mon ikke episoden i Sliema har influeret beslutningen.

Den endnu for offentligheden uidentificerede amerikanske borgers gadeoptøjer er blevet gjort til genstand for en del latterliggørelse, efterhånden som videoen er blevet delt og omtalt på nettet og her på ekstrabladet.dk.

Se eller gense det vanvittige uddrud i klippet over artiklen